Remišová, Veronika, dočasne poverená podpredsedníčka vlády a ministerka investícií, regionálneho rozvoja a informatizácie SR (2023-03-23):
Vážený pán poslanec, odpoveď bude trošku dlhšia. V súvislosti s výzvou na predkladanie žiadostí o poskytnutie prostriedkov mechanizmu na podporu obnovy a odolnosti na zvýšenie kapacít materských škôl má ministerstvo školstva, vedy, výskumu a športu vypracovaný implementačný plán, ktorý popisuje kroky smerom k naplneniu cieľa vyplývajúceho z Plánu obnovy a odolnosti Slovenskej republiky. Výdavky na nákup pozemkov sú v rámci vyhlásenej výzvy oprávnenými v prípade, že nepresiahnu sumu 10 % z celkových oprávnených nákladov výdavkov na projekt. Právo na prijatie na predprimárne vzdelávanie bude mať od školského roku 2024/´25 len dieťa, ktoré dovŕši štyri roky veku do 31. augusta 2024, a predpokladá sa, že pôjde o 1 326 štyri- a viacročných detí naviac oproti súčasnému počtu štvorročných detí prijatých v materských školách. V ďalších školských rokoch sa toto právo na prijatie na predprimárne vzdelávanie bude uplatňovať už od dovŕšenia troch rokov veku dieťaťa. To znamená, že v školskom roku 2025/´26 to bude o približne 6 500 trojročných detí viac, ako je v materských školách prijatých v súčasnosti. Na to, aby obce a mestá, ale aj zriaďovatelia súkromných a cirkevných materských škôlok dokázali vyriešiť zvýšený tlak na kapacity, je v rámci doložky vplyvov napočítaných zo štátneho rozpočtu 2024, september, december ´24, 600-tisíc eur na vybavenie 66 nových tried v súvislosti so zvýšením počtu prijatých štvorročných detí navyše oproti roku 2023, 990-tisíc eur na pokrytie osobných nákladov pre 132 učiteľov materských škôl a prevádzkových nákladov na 66 nových tried a zo štátneho rozpočtu na rok 2025, september až december ´25, 3 030 000 na vybavenie 301 nových tried v súvislosti so zvýšením počtu prijatých trojročných detí navyše oproti roku ´24 a 4,5 milióna na pokrytie osobných nákladov pre 606 učiteľov materských škôl a prevádzkových nákladov na 301 nových tried. Z plánu obnovy na roky 2024 a 2025 na vybudovanie 7 376 nových miest, kapacít, je vyčlenených 128 miliónov. Obce podľa § 116 školského zákona v lokalitách s nedostatkom priestorových kapacít materských škôl sa predprimárne vzdelávanie na účely zabezpečenia práva na prijatie na predprimárne vzdelávanie budú môcť predprimárne vzdelávanie poskytovať od 1. septembra ´24 do 31. augusta ´26 aj v iných priestoroch zabezpečených príslušným zriaďovateľom alebo zriaďovateľom cirkevnej materskej školy alebo súkromnej materskej školy so sídlom na území príslušnej obce, a to so súhlasom príslušného regionálneho Úradu verejného zdravotníctva a príslušného orgánu miestnej štátnej správy v školstve. Tieto priestory sa nebudú viesť v sieti škôl a školských zariadení ako alokované pracoviská a predprimárne vzdelávanie v nich bude poskytovať materská škola určená zriaďovateľom. Zákonom o štátnej správe a školskej samospráve sa rozširujú povinnosti obce tak, že obce budú povinné vytvárať podmienky na prijímanie detí na predprimárne vzdelávanie, ktoré majú právo na prijatie na predprimárne vzdelávanie. Na účel výkonu tohto práva bude obec povinná vypracúvať a každoročne realizovať a aktualizovať odhad počtu detí vo veku od troch do piatich rokov s trvalým pobytom v obci na nasledujúce tri roky. Obce budú musieť bezodkladne riešiť nedostatok kapacít v materských škôlkach, že budú musieť zriaďovať nové triedy materskej školy, ak z priestorových dôvodov nebude obec povinná bezodkladne so súhlasom regionálneho Úradu verejného zdravotníctva zabezpečiť kapacitné možnosti na uplatnenie práva na prijatie na predprimárne vzdelávanie v iných materských školách, ktorých zriaďovateľom je daná obec, alebo sa dohodne o prijatí detí do materskej školy, ktorej zriaďovateľom je iná obec alebo regionálny úrad. Takéto povinnosti bude mať aj príslušný regionálny úrad školskej správy v prípade nedostatočných kapacít v materských školách, v ktorých je zriaďovateľom. Ako je uvedené vyššie, obce nezostanú bez finančnej pomoci štátu pri potrebe rozširovania kapacít materských škôl v súvislosti so zavedením právneho nároku a pri zvýšení osobných aj prevádzkových nákladov... (Prerušenie vystúpenia časomerom.)